Document ID: 32008D0642

ΑΠΌΦΑΣΗ ΤΗΣ ΕΠΙΤΡΟΠΉΣ
της 31ης Ιουλίου 2008
για τροποποίηση του παραρτήματος ΙΙ της απόφασης 79/542/ΕΟΚ του Συμβουλίου όσον αφορά τις καταχωρίσεις για την Αργεντινή, τη Βραζιλία και την Παραγουάη στον κατάλογο τρίτων χωρών και περιοχών τρίτων χωρών από τις οποίες επιτρέπεται η εισαγωγή στην Κοινότητα ορισμένων ειδών νωπού κρέατος
[κοινοποιηθείσα υπό τον αριθμό Ε(2008) 3992]
(Κείμενο που παρουσιάζει ενδιαφέρον για τον ΕΟΧ)
(2008/642/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το άρθρο 8 παράγραφος 1 πρώτο εδάφιο και το άρθρο 8 παράγραφος 4,
Εκτιμώντας τα ακόλουθα:
(1)
Το μέρος 1 του παραρτήματος ΙΙ της απόφασης 79/542/ΕΟΚ του Συμβουλίου, της 21ης Δεκεμβρίου 1976, για την κατάρτιση πίνακα τρίτων χωρών ή περιοχών τρίτων χωρών, καθώς και για τον καθορισμό όρων όσον αφορά την υγεία των ζώων, τη δημόσια υγεία και την κτηνιατρική πιστοποίηση για την εισαγωγή στην Κοινότητα ορισμένων ζώντων ζώων και του νωπού κρέατος αυτών (2), περιέχει κατάλογο τρίτων χωρών και περιοχών τρίτων χωρών από τις οποίες επιτρέπεται η εισαγωγή του νωπού κρέατος ορισμένων ζώων από τα κράτη μέλη.
(2)
Η Αργεντινή έχει καταχωριστεί στο μέρος 1 του παραρτήματος ΙΙ της απόφασης 79/542/ΕΟΚ και έχει διαιρεθεί σε διάφορες περιοχές κυρίως με βάση το καθεστώς υγείας των ζώων. Η περιοχή Παταγονία της Αργεντινής νότια του 42ου παραλλήλου έχει αναγνωριστεί ως απαλλαγμένη από αφθώδη πυρετό χωρίς εμβολιασμό. Από την εν λόγω περιοχή επιτρέπεται η εισαγωγή στην Κοινότητα νωπού κρέατος με κόκαλο ορισμένων ζώων. Οι άλλες περιοχές της Αργεντινής έχουν αναγνωριστεί ως απαλλαγμένες από αφθώδη πυρετό με εμβολιασμό και από αυτές επιτρέπεται η εισαγωγή μόνον νωπού σιτεμένου κρέατος χωρίς κόκαλο.
(3)
Το 2007, περιοχή της Αργεντινής βορείως του 42ου παραλλήλου, η οποία αντιστοιχεί σε τμήματα των επαρχιών Neuquén και Rio Negro αναγνωρίστηκε ως απαλλαγμένη από αφθώδη πυρετό χωρίς εμβολιασμό από τον Παγκόσμιο Οργανισμό για την Υγεία των Ζώων (OIE).
(4)
Μετά την αναγνώριση αυτή, η Αργεντινή ζήτησε να επιτραπεί η εισαγωγή στην Κοινότητα νωπού κρέατος με κόκαλο από την εν λόγω περιοχή. Τον Φεβρουάριο του 2008 διενεργήθηκε στην Αργεντινή κοινοτική επιθεώρηση για την εξακρίβωση της κατάστασης επί τόπου. Δεδομένου ότι το αποτέλεσμα της αποστολής ήταν ευνοϊκό, είναι σκόπιμο να επιτραπεί η εισαγωγή στην Κοινότητα νωπού κρέατος με κόκαλο ορισμένων ζώων από την εν λόγω περιοχή.
(5)
Πρόσφατα διενεργήθηκαν πολλές κοινοτικές επιθεωρήσεις στη Βραζιλία, μεταξύ άλλων, και στις πολιτείες Paraná και São Paulo. Ως αποτέλεσμα των εν λόγω επιθεωρήσεων, η απόφαση 79/542/ΕΟΚ, όπως τροποποιήθηκε με την απόφαση 2008/61/ΕΚ, θεσπίζει μέτρα εισαγωγής για την ενίσχυση του ελέγχου και της επιτήρησης των εκμεταλλεύσεων από τις οποίες προέρχονται τα ζώα που είναι επιλέξιμα για εξαγωγή στην Κοινότητα, ώστε να επιτρέπεται η εισαγωγή νωπού σιτεμένου βόειου κρέατος χωρίς κόκαλο μόνον από ζώα προερχόμενα από ειδικά εγκεκριμένες εκμεταλλεύσεις που βρίσκονται σε πολιτείες οι οποίες έχουν αναγνωριστεί ως απαλλαγμένες από αφθώδη πυρετό με ή χωρίς εμβολιασμό.
(6)
Τον Μάιο του 2008 ο OIE επανέφερε για ορισμένες πολιτείες της Βραζιλίας το καθεστώς της περιοχής απαλλαγμένης από αφθώδη πυρετό με εμβολιασμό, μεταξύ αυτών και για τις πολιτείες Paraná και São Paulo.
(7)
Δεδομένου ότι οι πολιτείες αυτές απολαμβάνουν καθεστώς «απαλλαγής από αφθώδη πυρετό» και δεδομένων των αποτελεσμάτων των επιθεωρήσεων που διενεργήθηκαν στη Βραζιλία, οι πολιτείες αυτές πρέπει να καταχωριστούν εκ νέου στον κατάλογο των περιοχών από τις οποίες επιτρέπεται η εισαγωγή στην Κοινότητα νωπού σιτεμένου βόειου κρέατος χωρίς κόκαλο, υπό τους ενιαίους όρους που ισχύουν για τις άλλες πολιτείες της Βραζιλίας που είναι απαλλαγμένες από αφθώδη πυρετό με καθεστώς εμβολιασμού και από τις οποίες επί του παρόντος επιτρέπονται αυτές οι εισαγωγές στην Κοινότητα.
(8)
Το 2007 η Παραγουάη αναγνωρίστηκε από τον OIE ως απαλλαγμένη από αφθώδη πυρετό με εμβολιασμό, πλην μιας περιοχής υπό αυστηρή επιτήρηση κατά μήκος των εξωτερικών της συνόρων. Τον Απρίλιο του 2008 διενεργήθηκε στην Παραγουάη κοινοτική επιθεώρηση για την εξακρίβωση της κατάστασης επί τόπου.
(9)
Το ευνοϊκό αποτέλεσμα της επιθεώρησης αυτής δείχνει ότι είναι σκόπιμο να επιτραπεί η εισαγωγή στην Κοινότητα νωπού σιτεμένου βόειου κρέατος χωρίς κόκαλο από την περιοχή της Παραγουάης που έχει αναγνωριστεί από τον OIE ως απαλλαγμένη από αφθώδη πυρετό με εμβολιασμό.
(10)
Η απόφαση 79/542/ΕΟΚ πρέπει, ως εκ τούτου, να τροποποιηθεί αναλόγως.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέρος 1 του παραρτήματος II της απόφασης 79/542/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από την 1η Αυγούστου 2008.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 31 Ιουλίου 2008.

Labels: 17
5
0
3
6
18